Artiklen er opdateret nederst med kommentar fra Hjørrings Borgmester, Arne Boelt. Borgerne i Hjørring kan som de eneste i Nordjylland se frem til en mulig skattestigning næste år. Det er i hvert fald det, kommunen håber på, og kommunen har derfor indsendt en ansøgning til Social- og Indenrigsministeriet om at få lov til at hæve skatten. Ansøgningen er landet på bordet hos ministeriet, som lige nu vurderer, om det kan lade sig gøre for Hjørring Kommune at hæve skatten. 15 af landets kommuner har allerede fået lov til at hæve skatten. Det har de fået lov til, fordi de i forbindelse med udligningsreformen tabte penge. Som en del af udligningsreformen kunne kommuner med tab nemlig søge om tilsvarende at øge indkomstskatten. I alt har 15 kommuner meddelt ministeriet, at de vil hæve skatten - og fået lov til dette. Det drejer sig om Hillerød, Vallensbæk, Skanderborg, Gentofte, Solrød, Hørsholm, Greve, Roskilde, Horsens, Lyngby-Taarbæk, Helsingør, Rudersdal, Lejre, Fanø og Aarhus Kommuner. Det skriver Social- og Indenrigsministeriet torsdag i en pressemeddelse. Alle nordjyske kommuner fik flere penge i udligning Da regeringen, Venstre, SF, Radikale og Alternativet i begyndelsen af maj kunne præsentere en ny udligningsreform, stod det klart, at alle 11 nordjyske kommuner kunne se frem til flere penge fra udligningssystemet. Flest penge var på vej til Læsø Kommune, der blev tildelt 6.044 kroner i øget tilskud pr indbygger, mens man i Aalborg fik det mindste tilskud på 167 kroner pr indbygger. Da alle nordjyske kommuner har fået flere udligningskroner som følge af reformen, har de ikke kunnet søge om skatteforhøjelser i forbindelse med udligningsreformen. I stedet har de kunnet søge om at gennemføre skattestigninger uden for de tildelte rammer vedrørende tab i udligningsreformen. Det har 12 kommuner valgt at gøre – heriblandt Hjørring Kommune, som den eneste nordjyske kommune. - Vi har søgt på 50 millioner. Så vi søger om at hæve skatten med 0,2 procent, så vores skatteprocent ender på 26,3, siger Hjørrings Borgmester Arne Boelt om den skatteforhøjelse, de har søgt. Ifølge Arne Boelt skyldes skattestigningen ikke, at der er brug for flere penge i budgettet. - Det er for at sikre, at det kommer til at gå ligeud. Det er for at undgå at skulle spare på ældreområdet, børneområdet og så videre. - Hvis vi ikke får nogen penge, skal jeg ud at spare 30 millioner, og det vil være voldsomt. Det handler om, at en kommune som Hjørring er nødt til at effektivisere, eller også er vi nødt til at sætte skatten op. Der er ikke andre muligheder. Det gælder administration og alt muligt mellem himmel og jord, siger Arne Boelt. Social- og Indenrigsministeriet regner med at give svar på ansøgninger i begyndelsen af september. Kommunerne skal senest have vedtaget budgetter for 2021 i midten af oktober.

Referat:
Kommuner med tab i udligningsreformen har kunnet søge om at hæve skatten. I Hjørring håber man på at kunne gennemføre en skattestigning, selvom reformen sendte flere penge til kommunen.